নির্বাচন কমিশন (ইসি) ভারপ্রাপ্ত সচিব হেলালুদ্দীন আহমদ বলেছেন, আরপিও (নির্বাচন পরিচালনা আইন) অনুযায়ী আসন্ন জাতীয় সংসদ নির্বাচন একদিনেই অনুষ্ঠিত হবে।একাদশ জাতীয় সংসদ নির্বাচনকে সামনে রেখে রোববার দশ আঞ্চলিক ও ৬৪ জেলা নির্বাচন কর্মকর্তার সঙ্গে বৈঠক করেন কমিশন। বৈঠক শেষে ইসি সচিব সংবাদ সম্মেলন করেন। সংবাদ সম্মেলনে সাংবাদিকদের প্রশ্নের জবাবে তিনি এ কথা বলেন।প্রসঙ্গত, শনিবার টাঙ্গাইলে এক অনুষ্ঠানে অর্থমন্ত্রী আবুল মাল আবদুল মুহিত বলেন, পর্যাপ্ত আইন-শৃঙ্খলা রক্ষাকারী বাহিনী দিয়ে সারা দেশে কয়েক ধাপে জাতীয় সংসদ নির্বাচন আয়োজন করার পরিকল্পনাও করা হয়েছে।সচিব বলেন, ‘আগামী সংসদ নির্বাচনে ৩০০ আসনে আরপিও অনুসারে একদিনেই নির্বাচন হবে। মাননীয় অর্থমন্ত্রী বলেছেন আমি শুনেছি । তবে এ ধরনের পরিকল্পনা কমিশনের আপাতত নেই। একদিনেই ভোট হবে। আমাদের কাছে সরকার থেকে এ বিষয়ে কোনো ম্যাসেস আসেনি। এ পর্যন্ত আমাদের একদিনের পরিকল্পনাই আছে। আরপিওতে আছে জাতীয় সংসদ নির্বাচন একদিনেই করতে হবে। ধাপে ধাপে ভোট করতে হলে আপপিও পরিবর্তন করতে হবে।ইভিএমের ব্যাপারে সচিব বলেন, ইভিএমের বিষয়ে আলোচনা হয়েছে। আগামী জাতীয় সংসদ নির্বাচনে ব্যবহার করা হবে কি-না সে বিষয়ে আলোচনা হয়নি। সামনের স্থানীয় সরকার নির্বাচন ও সিটি কর্পোরেশনের নির্বাচনে ইভিএম ব্যবহারে নির্বাচন কমিশনের আগ্রহ আছে। আমরা ইভিএম সম্পর্কে ভোটারদের অভিহিত করছি।